Farmers
రైతులకు ఊరట
న్యూఢిల్లీ, నవంబరు 21:నోట్లరద్దు తర్వాత తీవ్ర ఇబ్బందులు పాలవుతున్న రైతాంగానికి ప్రభు త్వం కొంత సడలింపులు ఇచ్చింది. రైతులు తమ వద్ద ఉన్న రూ.500 పాతనోట్లను వినియోగించుకుని విత్తనాలు, ఎరువులు కొనుగోలు చేసుకోవ చ్చని అనుమతించింది. రబీ సీజన్‌లో విత్తనాలు ముఖ్యం అవుతున్నందున ఆర్థిక శాఖ ఈ నోటీస్‌ జారీ చేసింది. ప్రభుత్వ అధీకృత ఏజెన్సీల్లోనే రైతులు విత్తనాలు కొనుగోలుచేస్తూ పాతనోట్లను ఇచ్చి తెచ్చు కోవచ్చని సూచించింది. రైతులు, రోజువారి కూలీలు దేశవ్యాప్తంగా భారీ ఎత్తున నష్టాలు చవిచూపారు. రైతులకు తోడ్పాటునందించే లక్ష్యంతో వారికి పాతనోట్ల తో కొనుగోళ్లకు అనుమతిస్తున్నట్లు వెల్లడించింది. కేంద్ర, రాష్ట్రప్రభుత్వాలు ఔట్‌లెట్లు, ప్రభుత్వరంగ సంస్థల యూనిట్లు, జాతీయ, రాష్ట్ర విత్తన సంస్థలు, కేంద్ర రాష్ట్ర వ్యవసాయ వర్సిటీలు, ఇకార్‌ వంటి సంస్థల నుంచి గుర్తింపుకార్డు చూపించి కొనుగోళ్లు చేసుకోవచ్చని సూచించింది. అంతేకాకుండా రైతులు వారంలో 25 వేల వరకూ ఒకేసారి విత్‌డ్రా చేసుకోవచ్చని ప్రభుత్వం ప్రకటించింది. బ్యాంకులు ఇప్పటివరకూ 1,03,316 కోట్లు కొత్తనోట్లు పంపిణీచేసాయని ఎటిఎంలు, బ్యాంకుశాఖల ద్వారా ఎనిమిదవ తేదీ నుంచి 18వ తేదీ వరకూ ఈ మొత్తం పంపిణీ జరిగిందని ఆర్‌బిఐ ప్రకటించింది. ఇదిలా ఉండగా బ్యాంకులు 5,44,571 కోట్ల పాతనోట్లు డిపాజిట్లు స్వీకరించాయని, వీటిలో 33,006 నోట్ల మార్పిడి అనంతరం మిగిలిన మొత్తం డిపాజిట్లుగా వచ్చాయని ఆర్‌బిఐ ప్రకటించింది. రిజర్వుబ్యాంకు కౌటర్లు, వాణిజ్యబ్యాంకులు, ప్రాంతీయ గ్రామీణ బ్యాంకులు, అర్బన్‌ కో-ఆపరేటివ్‌ బ్యాంకుల్లో జమ చేయాలని నిర్ణయించింది.